ET Euroopa Liidu Teataja L 37/104

EUROOPA KESKPANGA OTSUS (EL) 2016/188,

11. detsember 2015,

juurdepääsu kohta SSMi elektroonilistele rakendustele, süsteemidele, platvormidele ja teenustele ning nende kasutamise kohta Euroopa Keskpanga ja ühtse järelevalvemehhanismi riiklike pädevate asutuste poolt (EKP/2015/47)

EUROOPA KESKPANGA NÕUKOGU,

võttes arvesse Euroopa Liidu toimimise lepingut, eelkõige selle artikli 127 lõiget 6 ja artiklit 132,

võttes arvesse Euroopa Keskpankade Süsteemi ja Euroopa Keskpanga põhikirja, eelkõige selle artiklit 34,

võttes arvesse nõukogu 15. oktoobri 2013. aasta määrust (EL) nr 1024/2013, millega antakse Euroopa Keskpangale eriülesanded seoses krediidiasutuste usaldatavusnõuete täitmise järelevalve poliitikaga, (1) eelkõige selle artikli 6 lõiget 1 koosmõjus artikli 6 lõikega 7,

võttes arvesse järelvalvenõukogu ettepanekut, mis on koostatud konsulteerides riiklike pädevate asutustega,

ning arvestades järgmist:

(1) Krediidiasutuste finantsjärelevalve poliitikaga seotud eriülesannete täitmiseks, mis on pandud Euroopa Keskpangale (EKP) määrusega (EL) nr 1024/2013, kasutab EKP Euroopa Keskpankade Süsteemi (EKPS) elektroonilisi rakendusi, süsteeme, platvorme ja teenuseid, mis on suunatud ülesannete täitmiseks, mis on pandud EKP-le aluslepingu artikli 127 lõikel 6 ja Euroopa Keskpankade Süsteemi ja Euroopa Keskpanga põhikirja artiklil 25.2 põhineva määrusega (EL) nr 1024/2013.

(2) Ühtse järelevalvemehhanismi (Single Supervisory Mechanism, SSM) sujuvaks, tõhusaks ja järjepidevaks toimimiseks tuleb praktilisse korraldusse koostööks EKP ja riiklike pädevate asutuste vahel ühtse järelevalvemehhanismi raames lisada elektrooniliste rakenduste, süsteemide, platvormide ja teenuste kasutamine, mis on vajalik nende kohustuste täitmiseks määruse (EL) nr 1024/2013 kohaselt.

(3) Otsusega EKP/2013/1 (2) kehtestati avaliku võtme infrastruktuuri raamistik Euroopa Keskpankade Süsteemi jaoks (edaspidi „ESCB-PKI”). Otsuse EKP/2013/1 artikli 3 lõike 1 sätestab, et EKPSi ja eurosüsteemi elektroonilistele rakendustele, süsteemidele, platvormidele ja teenustele, mis on keskmise või sellest kõrgema tähtsusega, antakse juurdepääs ja neid kasutatakse ainult siis, kui kasutaja on ennast autentinud EKPSi poolt aktsepteeritud sertifitseerimisasutuse poolt välja antud ja hallatud elektroonilise sertifikaadi alusel kooskõlas EKPS/SSM sertifikaatide aktseptimise raamistikuga; siia kuuluvad ka ESCB-PKI sertifitseerimisasutus või EKPSi poolt TARGET2 ja TARGET2 Securities projekti jaoks aktseptitud sertifitseerimisasutused nende kahe rakenduse osas.

(4) EKP ja SSMi riiklike pädevate asutuste kohustuste täitmiseks määruse (EL) nr 1024/2013 alusel vajalike elektrooniliste rakenduste, süsteemide, platvormide ja teenuste osas peab EKP nõukogu vajalikuks kõrgtehnoloogilisi infoturbe teenuseid, näiteks range autentimine, elektrooniline allkirjastamine ja krüpteerimine elektroonilisi sertifikaate kasutades. Seega võib juurdepääsuks elektroonilistele rakendustele, süsteemidele, platvormidele ja teenustele ning nende kasutamiseks kasutada ESCB-PKI poolt väljastatud sertifikaate, mida kasutatakse ka SSMi tegevuses.

(5) EKP ja ühtse järelevalvemehhanismi riiklikud pädevad asutused võivad otsustada kasutada sertifikaate ja teenuseid, millega ESCB-PKI võimaldab juurdepääsu SSMi elektroonilistele rakendustele, süsteemidele, platvormidele ja teenustele ning nende kasutamiseks,

ON VASTU VÕTNUD KÄESOLEVA OTSUSE:

Artikkel 1

Mõisted

Käesolevas otsuses kasutatakse järgmisi mõisteid:

1) „riiklik pädev asutus” (national competent authority)– osaleva liikmesriigi poolt määruse (EL) nr 1024/2013 artikli 2 lõike 2 alusel määratud riiklik pädev asutus. See määratlus ei mõjuta riigisiseste õigusaktidega kehtestatud korda, mille kohaselt antakse teatavad järelevalveülesanded riigi keskpangale (RKP), mis ei ole määratletud kui riiklik pädev asutus. Sellise korra puhul tähendab käesoleva otsuse osutus riiklikule pädevale asutusele ka osutust RKP-le talle riiklike õigusaktidega pandud järelevalveülesannete osas;

2) „pädev asutus” (competent authority)– riiklik pädev asutus või EKP;

3) „EKPSi ja eurosüsteemi elektroonilised rakendused, süsteemid, platvormid ja teenused”, „sertifikaat” või „elektrooniline sertifikaat”, „ESCB-PKI sertifitseerimisasutus”, „registreerimisasutus”, „kasutaja”, „EKPSi keskpank”, ja „sõltuv osapool” (‘ESCB and Eurosystem electronic applications, systems, platforms and services’, ‘certificate’ or ‘electronic certificate’, ‘ESCB-PKI certification authority’, ‘ESCB/SSM certificate acceptance framework’, ‘registration authority’, ‘user’, ‘Eurosystem central bank’, and ‘relying party’)– tähendus on määratletud otsuse EKP/2013/1 artiklis 1;

4) „SSMi elektroonilised rakendused, süsteemid, platvormid ja teenused” (SSM electronic applications, systems, platforms and services)– elektroonilised rakendused, süsteemid, platvormid ja teenused, mida kasutatakse EKP ja riiklike pädevate asutuste kohustuste täitmiseks määruse (EL) nr 1024/2013 alusel;

5) „EKPS/SSMi sertifikaatide aktseptimise raamistik”– EKPSi infotehnoloogiakomitee poolt koostatud kriteeriumid, mille põhjal tuvastatakse nii EKPSi siseseid kui väliseid sertifitseerimisasutusi, keda võib usaldada seoses EKPSi ja eurosüsteemi elektroonsete rakenduste, süsteemide, platvormide ja teenustega ja seoses SSMi elektroonsete rakenduste, süsteemide, platvormide ja teenustega.

Artikkel 2

SSMi elektroonsete rakenduste, süsteemide, platvormide ja teenuste kasutamine ja neile juurdepääs

1. SSMi elektroonilistele rakendustele, süsteemidele, platvormidele ja teenustele, mis on keskmise või sellest suurema tähtsusega, antakse juurdepääs ja neid kasutatakse ainult siis, kui kasutaja on autenditud aktsepteeritud sertifitseerimisasutuse poolt välja antud ja hallatud elektroonilise sertifikaadi alusel kooskõlas EKPS/SSMi sertifikaatide aktseptimise raamistikuga, sh ESCB-PKI sertifitseerimisasutus.

2. ESCB-PKI sertifitseerimisasutus väljastab elektroonilised sertifikaadid ja osutab muid sertifitseerimisteenuseid artikli 3 alusel ESCB-PKIs osalevatele pädevatele asutustele nende sertifikaadi kasutajate osas ja kolmandate isikute sertifikaadi kasutajate osas, kes teevad nendega koostööd, et võimaldada neil turvaline juurdepääs elektroonilistele rakendustele, süsteemidele, platvormidele ja teenustele ning nende kasutamiseks.

3. Sõltuv osapool võib tugineda neile sertifikaatidele otsuse EKP/2013/1 artiklis 8 sätestatud tingimustel.

Artikkel 3

Pädevate asutuste osalemine ESCB-PKIs

1. Pädev asutus võib otsustada kasutada ESCB-PKI teenuseid juurdepääsuks SSMi elektroonilistele rakendustele, süsteemidele, platvormidele ja teenustele ning nende kasutamiseks ja/või ta võib selleks tegutseda registreerimisasutusena oma sisekasutajatele ja kolmandatest isikutest kasutajatele samadel tingimustel, mis kehtivad eurosüsteemi keskpankade suhtes.

2. Osaleva pädeva asutuse suhtes kehtivad kohustused, mis on sätestatud otsuse EKP/2013/1 artiklites 6, 7 ja 12, ning ta esitab EKP nõukogule kinnituse oma osalemise kohta ja selle otsuse artikli 4 lõikes 2 osutatud 2. tasandi – 3. tasandi lepingus sätestatud kohustuste täitmise kohta.

Artikkel 4

Jõustumine

Käesolev otsus jõustub kolmandal päeval pärast selle avaldamist Euroopa Liidu Teatajas.

Frankfurt Maini ääres, 11. detsember 2015 EKP president Mario DRAGHI

(1) ELT L 287, 29.10.2013, lk 63.

(2) Euroopa Keskpanga otsus EKP/2013/1, 11. jaanuar 2013, millega kehtestatakse avaliku võtme infrastruktuuri raamistik Euroopa Keskpankade Süsteemi jaoks (ELT L 74, 16.3.2013, lk 30).